seteli, euro Kuva: Jarmo Kontiainen

Kilpajuoksussa elintasosta Suomen rikkaimman prosentin tulot ovat nousseet tasolle, jota lottovoitosta haaveileva keskivertokansalainen tuskin kykenee hahmottamaan.

Kaleva laittoi kartalle Suomessa yli 100 000 euroa ansaitsevat kansalalaiset nähdäkseen, minne rikkaus keskittyy. Heitä löytyi vajaa 60 000 eli 1,3 prosenttia kaikista tulonsaajista. Todellisuudessa huomattava osa rikkaimmista ansaitsee vuodessa paljon enemmän kuin 100 000 euroa bruttona.

Tilastokeskuksen aineistoon perustuva käyrä Suomen rikkaimman prosentin käytettävissä olevista tuloista piirtyi vuonna 2011 noin 125 000 euroon. Samana vuonna köyhimmillä jäi käteen noin 10 000 euroa vuodessa ja parhaiten toimeentulevalla kymmenellä prosentilla – pois luettuna rikkain prosentti – noin 55 000 euroa.

Tänään julkaistusta Kalevan Sunnuntai-liitteestä selviää, miksi rikkaista on tullut entistä rikkaampia ja miten rikkaat rahaa kuluttavat. Varman toimitusjohtaja Matti Vuoria kertoo haastattelussa suhteestaan rahaan, kulutustottumuksistaan ja tulevaisuuden suunnitelmistaan ensi maaliskuussa tapahtuvan eläköitymisensä jälkeen

Katso rikkaat kartasta

Alla olevassa kartassa on kuvattu, kuinka monta prosenttia kunnan tulonsaajista ansaitsee yli 100 000 euroa vuodessa. Mitä tummemman punainen väri on, sitä enemmän on rikkaita tulonsaajia suhteessa kaikkiin tulonsaajiin. Kuntaa klikkaamalla saat näkyviin tulojen jakautumisen kunnan sisällä.

Poikkeuksen punaisensävyiseen karttaan tekee etelärannikon kullankeltainen suikale, joka pitää sisällään Espoon ja Kauniaisen. Erityisesti Kauniainen oli kuntavertailussa aivan omaa luokkaansa. Siellä yli 11 prosenttia tulonsaajista ansaitsi vähintään 100 000 euroa vuodessa ja Espoossakin prosenttiosuus oli yli neljä. Kolmanneksi eniten hyvätuloisia oli Kirkkonummella, jossa yli 100 000 tienaavia oli 3,1 prosenttia.

Tilastokeskuksesta saadut tulotiedot ovat vuodelta 2011. Myös kuntarajat ovat vuoden 2011 mukaiset.